
ΑΘΗΝΑ 20/8/2026
ΑΡ.ΠΡΩΤ.: 964
ΠΡΟΣ: ΣΩΜΑΤΕΙΑ ΜΕΛΗ ΒΟΡΕΙΟΥ ΕΛΛΑΔΑΣ
ΕΠΙΒΕΒΛΗΜΕΝΗ Η ΜΑΖΙΚΗ ΣΥΜΜΕΤΟΧΗ
ΣΤΗ ΣΥΓΚΕΝΤΡΩΣΗ 8.30πμ ΠΑΡΑΣΚΕΥΗ 4 ΣΕΠΤΕΜΒΡΙΟΥ 2026 

ΣΤΟ ΙΠΠΟΚΡΑΤΕΙΟ ΝΟΣΟΚΟΜΕΙΟ ΘΕΣΣΑΛΟΝΙΚΗΣ 

ΕΝΟΨΕΙ ΕΓΚΑΙΝΙΩΝ ΔΕΘ
ΤΕΛΕΥΤΑΙΑ ΕΥΚΑΙΡΙΑ ΝΑ ΠΙΕΣΟΥΜΕ ΤΗΝ ΚΥΒΕΡΝΗΣΗ 
ΝΑ ΕΞΑΓΓΕΙΛΕΙ ΜΕΤΡΑ
ΓΙΑ ΤΗΝ ΕΠΙΛΥΣΗ ΤΩΝ ΖΩΤΙΚΩΝ ΠΡΟΒΛΗΜΑΤΩΝ 

ΤΗΣ ΔΗΜΟΣΙΑΣ ΥΓΕΙΑΣ, ΠΡΟΝΟΙΑΣ, ΕΚΑΒ


Συνάδελφοι,


Την Παρασκευή 4 Σεπτεμβρίου 2026 οργανώνουμε μεγάλη κινητοποίηση με Συγκέντρωση 8.30πμ στο ΙΠΠΟΚΡΑΤΕΙΟ Νοσοκομείο Θεσσαλονίκης ενόψει των εγκαινίων της ΔΕΘ. Στην Θεσσαλονίκης θα βρίσκεται το σύνολο της κυβέρνησης με επικεφαλής τον Πρωθυπουργό.


ΠΑΡΤΕ ΤΗΝ ΚΑΤΑΣΤΑΣΗ ΣΤΑ ΧΕΡΙΑ ΣΑΣ.


Στο ΙΠΠΟΚΡΑΤΕΙΟ Νοσοκομείο Θεσσαλονίκης πρέπει να είμαστε εκατοντάδες εργαζόμενοι από τα Σωματεία Μέλη της Θεσσαλονίκης και όλων των περιοχών της Βορείου Ελλάδας. Πρέπει να αντιληφθούν ότι είμαστε δυνατοί. Ότι τα αιτήματα που προβάλλουμε είναι πασιφανέστατα πραγματικά και δικαιολογημένα μας έχουν αγανακτήσει. Πληρωνόμαστε χειρότερα από τους ανειδίκευτους εργάτες του ιδιωτικού τομέα και καλούμαστε να κάνουμε υπεύθυνες δουλειές που έχουν σχέση με τη ζωή των ασθενών, πέραν των καθηκόντων μας με επικινδυνότητα, ξεπερνώντας τις ανθρώπινες αντοχές λόγω των εξαντλητικών ωραρίων.


Όλοι οι εργαζόμενοι λαμβάνουν πολυήμερες άδειες το καλοκαίρι. Για τους εργαζόμενους του ΕΣΥ, της Πρόνοιας, του ΕΚΑΒ αρκεί μία εβδομάδα και αυτή πολλές φορές στα ανώτατα χρονικά όρια που ορίζει ο υπαλληλικός κώδικας. Οφείλονται εκατοντάδες ρεπό λόγω έλλειψης προσωπικού. Η κούραση με τα υποστελεχωμένα τμήματα των Νοσοκομείων απίστευτη. 

Σε όλους περνάει η σκέψη της παραίτησης για αναζήτηση άλλης πιο ξεκούραστης και προσοδοφόρας εργασίας ή η αναζήτηση δουλειάς στο εξωτερικό. Με ανακοινώσεις αναδεικνύουμε τα προβλήματα. Όμως αυτό δεν αρκεί. Πρέπει να μας νοιώσουν ότι είμαστε ισχυροί και αγανακτισμένοι. 
Μόνο με την μαζική παρουσία μας στο Ιπποκράτειο Νοσοκομείο Θεσσαλονίκης θα το πετύχουμε. Την Παρασκευή 4 Σεπτεμβρίου τα Σωματεία Μέλη της Θεσσαλονίκης και των άλλων περιοχών της Βορείου Ελλάδος μπορούν να προσαρμόσουν την κινητοποίηση σε 24ωρη Απεργία ή Στάση Εργασίας τις ώρες που διευκολύνει για συμμετοχή στην Συγκέντρωση και Πορεία. Μπορείτε σε συνεννόηση με το προεδρείο της ΠΟΕΔΗΝ να ναυλώσετε πούλμαν από το Νοσοκομείο είτε είστε στην Θεσσαλονίκη είτε σε άλλη πόλη της Βορείου Ελλάδος για να συμμετάσχετε στην κινητοποίησή μας. Τα έξοδα του πούλμαν αναλαμβάνει η ΠΟΕΔΗΝ.

Πρέπει αυτά που βιώνουμε να τα εκδηλώσουμε την Παρασκευή 4 Σεπτεμβρίου στην κινητοποίησή μας προκειμένου να ταρακουνήσουμε την κυβέρνηση και τον Πρωθυπουργό που σύσσωμοι εκείνη την ημέρα θα βρίσκονται στην Θεσσαλονίκη. Αξίζει να αφιερώσετε ένα πρωινό για την διεκδίκηση δίκαιων εργασιακών αιτημάτων, να αναδείξουμε την καθημερινή εργασιακή εξάντληση σωματική και ψυχική.

ΟΛΟΙ ΜΑΖΙ ΜΠΟΡΟΥΜΕ να διορθώσουμε τις συνθήκες εργασίας και τους εξευτελιστικούς μισθούς που λαμβάνουμε. Θα μας μετρήσουν την Παρασκευή 4 Σεπτεμβρίου 2026. Είμαστε βέβαιοι ότι θα το αποφύγουν, γιατί θα είμαστε πάρα πολλοί, δυνατοί και αγωνιστικοί.


ΠΑΡΤΕ ΤΗΝ ΚΑΤΑΣΤΑΣΗ ΣΤΑ ΧΕΡΙΑ ΣΑΣ. ΟΡΓΑΝΩΘΕΙΤΕ ΜΕ ΤΑ ΣΩΜΑΤΕΙΑ ΣΑΣ ΚΑΙ ΤΗΝ ΠΟΕΔΗΝ.


Είναι τα τελευταία εγκαίνια πριν τις βουλευτικές εκλογές όποτε κι αν γίνουν. Να αναγκάσουμε την κυβέρνηση με τη μαζική μας παρουσία να ενσκήψει στα δικαιότατα προβλήματά μας. 
Με την συμμετοχή δυναμώνουμε την φωνή και τα δίκαια αιτήματα που συνεχώς προβάλλουμε με τις ανακοινώσεις μας. Έχουμε αποδείξει ότι είμαστε η αγωνιστικότερη ομοσπονδία με τις μαζικότερες διαχρονικά συγκεντρώσεις και πορείες. Να το κάνουμε πράξη άλλη μια φορά.  

Με αγωνιστικούς χαιρετισμούς. 

ΓΙΑ ΤΗΝ Ε.Ε. ΤΗΣ ΠΟΕΔΗΝ
Ο ΠΡΟΕΔΡΟΣ



Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ

